Dôvodová správa

I. Všeobecná časť

	Slovenská republika je jednou z krajín, ktorá prijala Záverečný dokument Uruguajského kola mnohostranných obchodných rokovaní GATT 1994 a stala sa tak zakladajúcim členom Svetovej obchodnej organizácie, ktorá začala svoju činnosť od 1. 1. 1995. Z tohto členstva vyplýva pre Slovenskú republiku povinnosť dodržiavať v medzinárodnom obchode a realizácii zahraničnoobchodnej politiky princípy, postupy a záväzky zakotvené v dohodách platných v rámci tejto organizácie. 
	
Osobitné postavenie medzi uvedenými záväzkami majú zmluvné colné sadzby, ktoré sú upravené v Listine colných koncesií Slovenskej republiky. Podľa Listiny colných koncesií sa v období rokov 1996 až 2004 v súlade s prijatým harmonogramom liberalizácie obchodu postupne znižujú zmluvné colné sadzby  priemyselných a poľnohospodárskych výrobkov.

V rámci tejto listiny sa od roku 1998 postupne znižovali colné sadzby aj na vybrané produkty informačných technológií (ITA), pričom od roku 2002 tieto položky majú nulovú, resp. konečnú dohodnutú úroveň colnej sadzby. 
	
V materiáli sú ďalej zapracované jednak colné kvóty minimálneho a bežného prístupu na trh (GATT) a colné kvóty na dovoz tovaru, ktoré navrhli odvetvové rezorty, a to Ministerstvo hospodárstva SR a Ministerstvo pôdohospodárstva SR. 

Súčasťou nariadenia vlády je zoznam rozvojových krajín a  najmenej rozvinutých krajín zaradených podľa stanovených kritérií  Konferenciou OSN pre obchod a rozvoj (UNCTAD). 

V materiáli sa stanovuje aj výška jednotnej colnej sadzby, ktorá sa uplatní pri dovoze tovaru neobchodného charakteru určeného na uspokojovanie osobných potrieb fyzických osôb. Ide o tovar obsiahnutý v zásielkach odosielaných fyzickou osobou zo zahraničia fyzickej osobe na colné územie, alebo o tovar prepravovaný cestujúcim v jeho batožine. 

Návrh nariadenia vlády, ktorým sa vydáva colný sadzobník ďalej zohľadňuje iniciatívu Pharma, ku ktorej Slovenská republika pristúpila v marci 1994 v rámci rokovaní Uruguajského kola GATT. Cieľom Pharmy je eliminácia ciel alebo opatrení a dávok, ktoré by mali charakter colnej ochrany, na vybrané výrobky určené pre farmaceutický priemysel. Na tieto výrobky sa od roku 2000 znižuje zmluvná colná sadzba, a to piatimi rovnomernými dielmi až do roku 2004, kedy je nulová.

Príloha č. 10 a 11 predstavuje preferenčné colné sadzby na dovoz tovaru, vyplývajúce z medzinárodných dohôd o voľnom obchode schválených vládou SR. Tieto sadzby sú výsledkom liberalizácie obchodu medzi Slovenskou republikou a Európskym spoločenstvom, Európskym združením voľného obchodu, krajinami CEFTA, pobaltskými krajinami, Tureckom a Izraelom. 

V porovnaní s predchádzajúcimi nariadeniami vlády SR, ktorými sa vydáva colný sadzobník na príslušné roky bude mať toto nariadenie účinnosť len prvé štyri mesiace roku 2004. Dňom vstupu Slovenskej republiky do Európskej únie, od 1. mája 2004, bude Slovenská republika ako členský štát EÚ uplatňovať v tejto oblasti Spoločný colný sadzobník, ktorý vydáva Európska komisia.

Jednou zo zásad vyplývajúcich zo Zmluvy o vytvorení colnej únie medzi Slovenskou republikou a Českou republikou je uplatňovanie spoločnej colnej tarify. Táto zásada v praxi predstavuje koordináciu prípravy colného sadzobníka s Českou republikou, vzájomné odsúhlasenie navrhnutých colných kvót, záverečné porovnanie stanovených zmluvných colných sadzieb a následné prerokovanie materiálu Radou colnej únie SR a ČR. V zhode musí byť taktiež kombinovaná nomenklatúra, ktorej zmeny sa v súlade s ustanoveniami článku 8 ods. 2 Európskej dohody o pridružení každoročne premietajú do colného sadzobníka. Rada colnej únie návrh colného sadzobníka zobrala na vedomie a odporučila ho predložiť vláde SR na schválenie.

Schválením predmetného návrhu vládou Slovenskej republiky sa predpokladá znížený príjem z cla do štátneho rozpočtu za obdobie od 1. januára 2004 do 30. apríla 2004 v celkovej výške 206 mil. Sk, z toho 174 mil. Sk za clo a 32 mil. Sk za DPH. Ide o colné kvóty na dovoz tovaru, ktorý je potrebný na finalizáciu výroby v priemysle. Na druhej strane navrhovaným riešením sa zabezpečia príjmy z udržania zamestnanosti a z reprodukcie výroby, čo v konečnom dôsledku predstavuje pozitívny vplyv na štátny rozpočet vo výške 248 mil. Sk. Z otvorenia colných kvót na poľnohospodársky tovar sa predpokladá záporný vplyv na štátny rozpočet vo výške 34 mil. Sk. Bez otvorenia týchto colných kvót by sa dovozy uvedených komodít nerealizovali, čo by ohrozilo produkciu a konkurenčnú schopnosť predmetných domácich výrobných odvetví. Predkladaný návrh nariadenia vlády nemá vplyv na životné prostredie. Ministerstvo financií SR, sekcia rozpočtovej politiky, nemá k návrhu nariadenia vlády SR, ktorým sa vydáva colný sadzobník pripomienky. Zároveň berie na vedomie, že schválením predmetného návrhu vládou Slovenskej republiky sa predpokladá znížený príjem z cla do štátneho rozpočtu za obdobie od 1. januára 2004 do 30. apríla 2004 a zároveň, že tieto negatívne vplyvy budú kompenzované príjmami z udržania zamestnanosti a z reprodukcie výroby, ktoré v konečnom dôsledku vytvoria pozitívny vplyv na štátny rozpočet.

Návrh nariadenia vlády nie je potrebné prerokovať v Rade hospodárskej a sociálnej dohody SR, pretože neupravuje otázky hospodárskeho a sociálneho partnerstva medzi štátom, zamestnávateľmi a zamestnancami. 

Predkladaný návrh nariadenia vlády SR, ktorým sa vydáva colný sadzobník je v súlade s Ústavou Slovenskej republiky, zákonom č. 238/2001 Z. z. Colný zákon v znení neskorších predpisov a Európskou dohodou o pridružení uzatvorenou medzi Európskymi spoločenstvami a ich členskými štátmi na strane jednej a Slovenskou republikou na strane druhej. 

DOLOŽKA  ZLUČITEĽNOSTI
návrhu nariadenia vlády Slovenskej republiky, ktorým sa vydáva colný sadzobník s právom Európskych spoločenstiev a s právom Európskej únie

1. Navrhovateľ nariadenia :
	
	Vláda Slovenskej republiky.

2. Názov návrhu nariadenia :
	
	Návrh nariadenia vlády Slovenskej republiky, ktorým sa vydáva colný sadzobník.

3. Záväzky Slovenskej republiky vo vzťahu k Európskym spoločenstvám a Európskej únii:

a)	Problematika návrhu nariadenia vlády patrí medzi prioritné oblasti aproximácie práva uvedené v článku 70 Európskej dohody o pridružení – colné právo. Z ustanovení článkov 8 až 37 vyplývajú pre Slovenskú republiku záväzky týkajúce sa colnej politiky. Čl. 93 Európskej dohody upravuje spoluprácu medzi Slovenskou republikou a Spoločenstvom v oblasti colníctva. 

Z hľadiska Národného programu pre prijatie acquis communautaire colná oblasť patrí medzi prioritné oblasti aproximácie práva - Kapitola č. 25 – Colná únia. Je tiež prioritou podľa Partnerstva pre vstup a je obsiahnutá v screeningovej kapitole č.25 – Colná únia.

Problematika návrhu nariadenia vlády patrí medzi priority odporúčané v Príprave asociovaných krajín strednej a východnej Európy na integráciu do vnútorného trhu Európskej únie – Biela kniha – kapitola 21 – Colná únia.

Z pohľadu aproximácie práva je návrh nariadenia vlády v súlade s uznesením vlády SR o prioritných úlohách vlády Slovenskej republiky vyplývajúcich z pravidelnej správy Európskej komisie o pripravenosti Slovenskej republiky na členstvo v Európskej únii. 

b)	Kapitola č. 25 – Colná únia bola otvorená 24.októbra 2000 a predbežne uzatvorená 12.júna 2001. Súčasťou negociačnej pozície je aj premietnutie záväzkov, pokiaľ ide o harmonizáciu nariadenia Rady EHS č. 2658/87 o colnej tarife a štatistickej nomenklatúre a o Spoločnom colnom sadzobníku v znení neskorších predpisov. 

4. Problematika návrhu nariadenia:

a)	je upravená v práve Európskych spoločenstiev:
-	v článkoch 3 ods. 1 písm. a), c), 25 až 46, 135 Zmluvy o založení ES,
-	v nariadení Komisie ES č. 1789/2003 z 11. septembra 2003, ktorým sa mení a dopĺňa príloha I. nariadenia Rady EHS č. 2658/87 o tarife a štatistickej nomenklatúre a o Spoločnom colnom sadzobníku (OJ L 281 zo dňa 30. októbra 2003).

	Článok 3 ods. 1 písm. a), c) Zmluvy o ES ustanovuje činnosti Spoločenstva zamerané na dosiahnutie cieľov vymedzených v čl. 2 tejto zmluvy. Tieto činnosti zahŕňajú odstránenie ciel a kvantitatívnych obmedzení dovozu a vývozu tovaru medzi členskými štátmi, ako aj všetkých ďalších opatrení s rovnakým účinkom. Činnosti Spoločenstva zahŕňajú aj vnútorný trh medzi členskými štátmi, charakterizovaný zrušením prekážok voľného pohybu tovaru, osôb, služieb a kapitálu.
	Podľa článkov 25 až 46 Zmluvy o ES dovozné a vývozné clá a poplatky s rovnocenným účinkom sú medzi členskými štátmi zakázané. Tento zákaz sa vzťahuje aj na clá fiskálnej povahy. Sadzby spoločného colného sadzobníka stanoví Rada kvalifikovanou väčšinou na návrh Komisie.
	Článok 135 Zmluvy o ES upravuje oprávnenie Rady prijímať opatrenia na posilnenie colnej spolupráce medzi členskými štátmi a  medzi členskými štátmi a Komisiou.
	Nariadenie Komisie ES č. 1789/2003 z 11. septembra 2003, ktorým sa mení a dopĺňa príloha I. nariadenia Rady EHS č. 2658/87 o tarife a štatistickej nomenklatúre a o Spoločnom colnom sadzobníku obsahuje predmetnú kombinovanú nomenklatúru tovaru, ktorá sa každý rok aktualizuje. 
	
d)	nie je upravená v práve Európskej únie.

5. Stupeň zlučiteľnosti návrhu nariadenia s právom Európskych spoločenstiev a právom Európskej únie:
b)	čiastočná
	Úplná zlučiteľnosť sa dosiahne dňom nadobudnutia platnosti Zmluvy o pristúpení Slovenskej republiky k Európskej únii.

6. Gestor:

	Bezpredmetné.

7. Účasť expertov pri príprave návrhu nariadenia a ich stanovisko k zlučiteľnosti návrhu nariadenia s právom Európskych spoločenstiev a právom Európskej únie:

	Pri príprave návrhu nariadenia sa nezúčastnili experti.

II. Osobitná časť

K § 1
	Podľa navrhovaného ustanovenia sa colný sadzobník vydáva na obdobie od 1. januára 2004 do 30. apríla 2004. Dňom vstupu Slovenskej republiky do Európskej únie, od 1. mája 2004, bude Slovenská republika ako členský štát EÚ uplatňovať v tejto oblasti Spoločný colný sadzobník, ktorý vydáva Európska komisia. 
	Colné sadzby a merné jednotky sú uvedené v prílohách č. 1, 2 a 5 až 11 nariadenia vlády. 

K § 2 
	Toto ustanovenie uvádza prílohu č. 1 nariadenia vlády, ktorým sa vydáva colný sadzobník.  Táto príloha je najrozsiahlejšou a rozhodujúcou časťou nariadenia. Obsahuje samotný  colný  sadzobník, v  ktorom  sú  upravené  zmluvné  colné  sadzby  na  obdobie od 1. januára 2004 do 30. apríla 2004. Prílohu, podľa § 18 ods. 2 písm. a) až d) zákona č. 238/2001 Z. z. Colný zákon (ďalej len "Colný zákon"), tvorí:
-	kombinovaná nomenklatúra tovaru,
-	opis tovaru,
-	merné jednotky,
-	všeobecné colné sadzby,
-	zmluvné colné sadzby,
-	preferencie na tovar pochádzajúci a dovážaný priamo z rozvojových krajín,
-	poznámka s poukazom na relevantnú prílohu nariadenia vlády, ktorá colnú sadzbu upravuje inak.

K § 3
	Ustanovenie špecifikuje prílohu č. 2 nariadenia. Sú v nej uvedené colné kvóty minimálneho  a  bežného  prístupu  na trh a colné sadzby na obdobie od 1. januára 2004 do 30. apríla 2004, vyplývajúce z Uruguajského kola GATT.

K § 4
	Ustanovenie vymedzuje rozsah uplatňovania preferenčných sadzobných opatrení    (§ 25 ods. 1 a 2 písm. b) Colného zákona) na tovar pochádzajúci a dovážaný z rozvojových krajín. Tieto krajiny sú uvedené v zozname rozvojových krajín, ktorý tvorí prílohu č. 3 predkladaného nariadenia. 

Colné preferencie v rámci všeobecného systému preferencií sa vzťahujú len na tovar do sumy 2 000 000 USD, na ktorý sa preukáže pôvod výrobku v rozvojových krajinách a dovážajú sa priamo z týchto krajín. 

	Zoznam najmenej rozvinutých krajín je uvedený v prílohe č. 4 nariadenia. Na dovozy tovaru z týchto krajín sa naďalej vzťahuje colná preferencia vo výške - 100 %, čo znamená, že dovozné clo sa neuplatňuje. 

K § 5
	Ustanovenie § 5 uvádza prílohu č. 5 nariadenia, ktorá obsahuje zoznam položiek tovaru  a výšku  zvýhodnenej  colnej  sadzby  aktuálnu  na  obdobie  od  1. januára 2004 do 30. apríla 2004. Ide o komodity, ktoré navrhli  odvetvové rezorty a sú odsúhlasené českou stranou ako partnerom  Zmluvy o vytvorení colnej únie medzi SR a ČR. Príloha č. 5 sa predkladá v rovnakom rozsahu ako sa uplatňuje v roku 2003.

K § 6
	Navrhované ustanovenie odkazuje na prílohu č. 6 nariadenia, v ktorej sú uvedené colné sadzby uplatňované vplyvom sezónnosti. Tieto colné sadzby vyplývajú zo záväzku Slovenskej republiky v Listine colných koncesií.

K § 7
	Uvádza sa príloha č. 7 nariadenia, ktorá obsahuje dočasnú úpravu colných kvót a colných sadzieb vybraného tovaru. Aj tieto položky navrhli odvetvové rezorty (Ministerstvo pôdohospodárstva SR za oblasť poľnohospodárskeho tovaru a Ministerstvo hospodárstva SR za oblasť priemyselného tovaru) a boli vzájomne odsúhlasené s Českou republikou.

K § 8 a 9
	Ustanovenia špecifikujú prílohy 8 a 9 nariadenia. V nich sú upravené záväzky Slovenskej republiky súvisiace s jej pristúpením k Obchodu s farmaceutickými výrobkami (Pharma) .
 
K § 10
	Ustanovenie § 10 uvádza, že na tovar dovážaný zo zahraničia, ktorý má preferenčný pôvod v Slovenskej republike podľa medzinárodných zmlúv, sa nevymeriava clo. 

K § 11
	Špecifikujú sa prílohy č. 10 a 11, v ktorých sú uvedené preferenčné colné sadzby vyplývajúce z  medzinárodných dohôd o voľnom obchode schválených vládou SR. 

Zároveň sa uvádza postup na uplatnenie preferenčných sadzobných opatrení podľa medzinárodných dohôd. Ak je však preferenčná colná sadzba vyššia ako zmluvná colná sadzba uvedená v prílohe č. 1 nariadenia vlády, uplatní sa táto zmluvná colná sadzba.

K § 12
	Ustanovuje sa výška jednotnej colnej sadzby, ktorá sa uplatní pri dovoze tovaru neobchodného charakteru určeného na uspokojovanie osobných potrieb fyzických osôb. Ide o tovar obsiahnutý v zásielkach odosielaných fyzickou osobou zo zahraničia fyzickej osobe na colné územie, ako je uvedené v § 199 Colného zákona, alebo ide o tovar prepravovaný cestujúcim v jeho batožine podľa § 215 Colného zákona.

Zároveň sa stanovuje dolná a horná hranica hodnoty dovážaného tovaru neobchodného charakteru, na ktorý je možné uplatniť jednotnú colnú sadzbu a konkretizuje sa dovážaný tovar neobchodného charakteru, na ktorý sa uplatňuje jednotná colná sadzba. 

Jednotná colná sadzba sa vymeria na tú časť dovážaného tovaru neobchodného charakteru, ktorá presahuje úhrnnú hodnotu 45 EUR a zároveň nepresahuje 250 EUR. Ide o tovar obsiahnutý v zásielkach odosielaných fyzickou osobou zo zahraničia fyzickej osobe na colné územie, pričom sa vychádza z ustanovení § 200 Colného zákona. 

Pri dovoze tovaru neobchodného charakteru prepravovaného cestujúcim v jeho batožine sa jednotná colná sadzba uplatní, len ak úhrnná hodnota tovaru presahuje 175 EUR (u cestujúcich do 15 rokov presahuje 90 EUR) a zároveň nepresahuje 250 EUR. Toto ustanovenie rešpektuje § 217 Colného zákona, podľa ktorého dovážaný tovar, ktorého úhrnná hodnota nepresahuje 175 EUR, príp. 90 EUR sa  oslobodzuje od dovozného cla. 

Podľa Colného zákona ide o tovar príležitostnej povahy, výlučne určený na osobné používanie príjemcom alebo členmi jeho domácnosti s tým, že sa nebude s ním obchodovať a pri zásielkach  odosielateľ odosiela tento tovar príjemcovi bezplatne.

Jednotná colná sadzba sa neuplatňuje pri dovoze tabaku a tabakových náhrad, na ktoré sa ani pri dovoze na colné územie Európskej únie neaplikuje jednotná colná sadzba. Pri dovoze tohto tovaru na územie Slovenskej republiky sa uplatní zmluvná colná sadzba podľa prílohy č. 1 návrhu nariadenia vlády SR, ktorým sa vydáva colný sadzobník, ak sa na dovoz tohto tovaru nevzťahuje medzinárodná dohoda o poskytnutí preferenčného cla. 

Na dovážaný tovar namiesto jednotnej colnej sadzby možno uplatniť colné sadzby ustanovené v colnom sadzobníku, prípadne preferenčné colné sadzby podľa medzinárodných zmlúv, ak to navrhne účastník colného konania. Takto stanovený postup sa uplatní na všetok dovážaný tovar do hodnoty stanovenej týmto nariadením. 

K § 13
 Zrušuje sa nariadenie vlády Slovenskej republiky č. 728/2002 Z. z., ktorým sa vydáva colný sadzobník v znení neskorších predpisov.

K § 14
Navrhuje   sa    nadobudnutie    účinnosti    predkladaného    nariadenia    vlády    od   1. januára  2004.